次韵韶美送劉夷叔二詩 贈韶美
作者：王十朋
朝代：宋

paragraphs: 西南有佳士，岷峨秀匈中。
標高語更妙，寫出岷峨容。
青天道路難，冥冥慕蜚鴻。
翩然下人間，海闊洪濤舂。
尋幽入禹穴，杖屨誰相從。
萬卷蟠腹笥，一榻眠禪叢。
時來訪予語，自愧賢非戎。
世態冷處薄，交情淡中濃。
去歲鑑湖別，分甘老巖松。
行藏果誰使，離合情無窮。
田園有深約，耘耔當自充。
異時甌蜀間，林下見兩翁。